iPhone kominn á markað

Jæja, þá er Apple loks búið að koma iPhone símanum á markaðinn vestanhafs og þar með lokið langri bið græjuáhugamanna. Hversu lengi við þurfum að bíða eftir að síminn komi hingað er hins vegar enn frekar óljóst.

Fyrstu fréttir frá Bandaríkjunum virðast benda til þess að iPhone standi undir væntingum – að minnsta kosti virðast flestir dómar um símann sjálfan vera mjög jákvæðir. Það sama er hins vegar ekki að segja um AT&T símafyrirtækið sem Apple gerði samning við um þjónustu við iPhone – margir kvarta undan lélegu sambandi og hægum gagnasendingum þegar kemur að því að vafra á Netinu með símanum.

Misvísandi skilaboð

Sem betur fer eru þau vandræði staðbundin og við þurfum tæpast að búast við slíkum vandræðum þegar síminn kemur á markað hér á landi. Farsímamarkaðurinn í Bandaríkjunum er að mörgu leyti frábrugðinn því sem gengur og gerist annars staðar í heiminum og sem betur fer hefur þessi lenska þar í landi að tengja ákveðnar tegundir síma við ákveðin símafyrirtæki ekki verið við lýði hér á landi.

Vonandi mun það ekki breytast með tilkomu iPhone, en skilaboðin frá Apple á Íslandi eru nokkuð misvísandi hvað það varðar. Í Viðskiptablaðinu í síðustu viku sagði talsmaður Apple að slíkt stæði ekki til, en í frétt Morgunblaðsins á föstudaginn var talað um að Vodafone fengi væntanlega sérsamning á notkun iPhone. Fljótlega eftir var þó komið annað hljóð í strokkinn og sagt að enn væri ekkert komið í ljós varðandi það hvort sérsamningar yrðu gerðir við ákveðið símafyrirtæki.

Sérsamningar ekki hentugir fyrir neytendur

Ég vona að Apple hér á landi hugsi sig vel um áður en þeir hefja innleiðingu á slíkum sérsamningum, því þeir væru stórt skref afturábak frá sjónarhóli neytenda, sem þyrftu þá margir hverjir að skipta um símafyrirtæki ef þeir ætluðu að fá sér iPhone. Slíkt er ekki einfalt hér á landi, enda leggja símafyrirtækin mikið upp úr því að neytendur bindi sig hjá sama fyrirtækinu á sem flestum sviðum og því er hægara sagt en gert að söðla um.

Slíkur sérsamningur myndi án efa hjálpa Vodafone að krækja sér í ákveðinn fjölda nýrra viðskiptavina, en væntanlega þýða um leið að margir sem hefðu áhuga á að fá sér iPhone myndu ákveða að sleppa því. Ef Apple hér á landi er í þeirri aðstöðu að þurfa að binda símann til að ná niður verði væri þá að minnsta kosti heppilegra að leyfa báðum símafyrirtækjunum að bjóða upp á iPhone – en þau gætu þá haft hann læstan á eigið kerfi. Svo væri þá hægt að hafa annað og hærra verð fyrir algerlega ólæsta síma.

Hvenær kemur hann?

En svo er spurningin með hvenær við getum vænst þess að fá iPhone til landsins. Eins og staðan er nú er eingöngu hægt að kaupa hann læstan á kerfi AT&T, sem þýðir að ekki er hægt að nota hann utan Bandaríkjanna nema að greiða utanlandstaxta fyrir hvert símtal. Apple hefur sagt að iPhone komi á markað í einhverjum Evrópulöndum í lok árs, en ekki er ljóst hvort Ísland sé í þeim hópi. Það verður reyndar að teljast ólíklegt, því sennilega eru ýmsir aðrir markaðir ofar í forgangsröðinni stærðarinnar vegna.

Það er þó alltaf hægt að lifa í voninni – ég veit a.m.k. um ansi marga Makkaunnendur sem brenna í skinninu eftir að fá loks að handleika þetta nýjasta útspil Apple.

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims. EM> P>